google/wiki40b huggingface dataset:
Focke-Wulf

Bakgrunn

Selskapet ble grunnlagt 23. oktober 1923 i Bremen som Bremer Flugzeugbau AG av professor Heinrich Focke, Georg Wulf og dr. Werner Naumann. Kort etter skiftet det navn til Focke-Wulf. I 1931 fusjonerte det med Berlin-selskapet Albatros Flugzeugwerke. Den dyktige ingeniøren og testpiloten Kurt Tank fra Albatros ble leder av den tekniske avdelingen. Han startet omgående arbeidet med Fw 44 Stieglitz, selskapet første kommersielle suksess, som kom på markedet i 1934. Selskapet utviklet også det første fullt fungerende helikopter, Focke-Wulf Fw 61, som ble demonstrert av testpiloten Hanna Reitsch i 1936 i Berlin. I 1937 måtte Heinrich Focke forlate selskapet, og han grunnla sammen med Gerd Achgelis, Focke-Achgelis, som spesialiserte seg på helikoptre. Samtidig hadde Tank designet og produsert passasjerflyet Fw 200 Kondor, som kunne fly over Atlanteren non-stop.

Andre verdenskrig

Fw 200 ble senere modifisert til bombefly og patruljefly for Luftwaffe. Fw 190 Würger, designet fra 1938 og satt i produksjon mellom 1941 og 1945, var et av Luftwaffes fremste jagerfly under annen verdenskrig.

Etterkrigstiden

Etter krigen emigrerte Kurt Tank og mange av selskapets menn til Latin-Amerika, hvor Tank var ledende i Argentinas flyutvikling. Focke-Wulf startet produksjonen igjen i 1951, og produserte treningsfly for Luftwaffe fra 1955. Fra 1961 innledet Focke-Wulf et samarbeide med Weserflug og Hamburger Flugzeugbau om utvikling av raketter. Focke-Wulf fusjonerte med Weserflug i 1964, og ble til Vereinigte Flugtechnische Werke (VFW).
Heid Leganger-Krogstad

Bibliografi

Læstadianske oppdragelsesidealer og skolekonflikten i Alta. Foreldrenes ønsker for opplæring og oppdragelse (HiF-forskning, 1995) Sammen med Geir Afdal og Elisabet Haakedal har hun utgitt boken Tro, livstolkning og tradisjon. Innføring i kontekstuell didaktikk Tano/Universitetsforlaget (1997/2003/2006)
The Religious Dimension in Intercultural Education. A Contribution to a Contextual Understanding LIT (2011)
Sammen med Randi Langkaas m.fl. har hun skrevet Lærerveiledning til Konfirmantbibelen Verbum (2015).
Metodistkirkens Barne- og Ungdomsforbund

Metodistkirkens Barne- og Ungdomsforbund (MBU) er en selvstendig organisasjon har ansvaret for barne- og ungdomsarbeidet i Metodistkirken i Norge, og har per 2015 ca. 1 200 medlemmer. Den største underavdelingen i MBU er Metodistkirkens Speiderkorps, som står for litt under halvparten av medlemmene.
Metodistkirkens Barne- og Ungdomsforbund har ca. 25 lokallag spredt ut over hele landet, med Arendal som sørligste punkt og Hammerfest som nordligste.
Den sentrale aktiviten til Metodistkirkens Barne- og Ungdomsforbund består mye i ledertrening, leirer og andre arrangementer av nasjonal størrelse, selv om det også hender de arrangerer regionale aktiviteter.
MBU er medlem av Landsrådet for Norges barne- og ungdomsorganisasjoner (LNU) og Frikirkelig Barne- og Ungdomsunion (FBU).
Intermedio

Intermedio, eller intermezzo var i den italienske renessansen en forestilling, gjerne med dans, som ble framført mellom aktene i et skuespill for å feire spesielle hendelser ved italienske hoff.
I byer som Firenze og Ferrara var herskerfamilienes bryllup (eller lignende statlige arrangementer) den vanligste anledningen til storslåtte intermedioer. De best dokumenterte ble oppført under Medici-familiens bryllupsfester; for de som ble oppført i 1589 under storhertug av Toscana, Ferdinando de' Medici og Christina av Lorraines bryllupsfest finansierte storhertugen trykkingen av ikke mindre enn 18 festivalbøker og andre trykksaker.
Intermedioer ble skrevet og framført fra sent 1400-tall og gjennom hele 1600-tallet, men formens blomstringstid var sent på 1500-tallet. Etter 1600 gikk formen inn i operaen, eventuelt som mellomspill, men ble i enkelte sammenhenger fortsatt brukt i skuespill.

Lignende former utenfor Italia

En lignende form utviklet seg i Frankrike på samme tid som i Italia. Den franske formen ble kalt intermède og var mer basert på dans enn den italienske.
Engelske masques har mange likheter med det italienske intermedio, men opphavet var ikke som en "filler" mellom aktene.
Intermezzoet i 1700-tallets opera seria viser trekk fra renessanseformen og var korte komiske mellomspill som ble plassert mellom aktene i de ellers «heroiske» seria-verkene.
Den nordtyske kirkemusikk-komponisten Thomas Selle flettet flerkorige motetter som han kalte Intermedien inn mellom bibelhistoriene i sine pasjoner for å oppsummere og kommentere fortellingene.
Oldham

Beskrivelse

Historisk har byen tilhørt Lancashire. Den ble et viktig sentrum for tekstilproduksjon på 1800-tallet, og opplevde eksplosiv vekst under den industrielle revolusjon. Den var blant de første industrialiserte byer, og ble raskt en av de aller viktigste sentrene for bomull- og tekstilindustrier i England. Ved dens høydepunkt var Oldham det mest produktive stedet for bomullsspinning i verden, og produserte mer bomull enn Frankrike og Tyskland til sammen. Oldhams tekstilindustri fikk en kraftig tilbakegang på midten av 1900-tallet og byens siste fabrikk ble stengt i 1998. Nedgangen i tekstilindustrien førte til en depresjon for økonomien i Oldham. Dagens Oldham er i hovedsakelig en boligområde og et senter for videregående utdannelse og kulturaktiviteter. Den skiller seg fortsatt ut arkitektonisk ved bygningene for den tidligere bomullsproduksjonen og andre bygninger tilknyttet denne forgagne industrien.

Idrett

Oldham har en profesjonell fotballklubb, Oldham Athletic.
Akikiki

Beskrivelse

Akikiki blir omkring 13 cm lang og veier cirka 11,5–17 g. Arten har hovedsakelig grå fjærdrakt med hvit strupe, mørkere grå til olivengrå overside og hvit til lys grå underside. Stjerten er relativt kort og farget som oversiden. Kjønnene er like, men ungfugler har hvit øyering.

Atferd

Arten trives i montan regnskog med tett underskog, der den inntar maten på trestammer og greiner. Den eter mest leddyr og insekter, men kan av og til også innta nektar. Arten hekker i tidsrommet januar–juli, med en topp i mars–juni. Hunnen mates av hannen mens hun ligger på redet, men hun eter også litt selv. Redet bygges i hovedsak av hunnen, som for det meste bygger det av mose og noe bark. Det plasseres gjerne 4–12,5 m over bakken. Territorial atferd er ikke observert. Hunnen legger normalt to egg. Inkubasjonstiden er cirka 13–20 dager. Begge foreldrene bringer mat til avkommet, men kun hunnen mater det. Ungene forlater redet etter cirka 16–23 dager.

Annet

Denne arten tilhører de artene på Hawaiiøyene som er mest presset med hensyn til fuglemalaria og klimaendringer. Alt på 1960-tallet ble den presset opp i høyder på mer enn 1 440 moh. I 1973 okkuperte arten er areal på cirka 88 km² i Kokee State Park og på Alakai-platået, men i 2000 var arten forsvunnet fra Kokee og okkuperte kun et område på 36 km². I 1970 ble populasjonen estimert til cirka 7 000 individer, men i 2 000 var estimatet kun 1 400 individer, og i 2007 ble det bekreftet at populasjonen var i fortsatt nedgang. Nå regner forskerne med, at arten innen år 2100 vil tape hele utbredelsen til malariamyggen.
Eczemothea

Levevis

Disse billene har larver som lever i død ved.

Utbredelse

Arten lever på Sulawesi.
Furesø

Furesø er en innsjø nordøst på Sjælland i Danmark. Den ligger nordvest for København, og er med en dybde på 37,7 m landets dypeste.
Furesø hører til kommunene Furesø, Lyngby-Taarbæk og Rudersdal. Innsjøen har et areal på 9,41 km². Furesø hører til vassdraget Mølleåen, som munner ut i Øresund.
21. armégruppe

21. armégruppe (21st Army Group) var en armégruppe i den britiske hæren under annen verdenskrig.

Normandie

21. armégruppe, anført av general (senere feltmarskalk) Bernard Montgomery, ledet i begynnelsen alle landstridskreftene under operasjon Overlord, men etterhvert som flere amerikanske styrker landet ble deres egen 12. armégruppe aktivert under general Omar Bradley. 21. armégruppe bestod dermed kun av den britiske 2. armé og den canadiske 1. armé.
Notosacanthini

Utseende

Nokså små (5-7 millimeter), ovale, gjerne gul- eller grønnlige bladbiller. Hodet er ganske lite, ikke synlig ovenfra, antennene forholdsvis korte. Kroppsformen er oval til firkantet. Pronotum er mye bredere enn langt, rundet, dekkvingene rundede og hvelvede med kraftig punktering. Beina er nokså korte.

Levevis

Larvene er bladminerere på tofrøbladete planter.

Utbredelse

Gruppen er utbredt i varme områder av den Gamle verden.
Södra Sunderbyn

Sport

I Sunderbyn driver Sunderby SK virksomhet innen ishockey, fotball, skiidrett og basketball. Spesielt innen basketball har idrettslaget gjort det godt. Blant annet kommer landslagsspillerne John Rosendahl og Joel Nordin opprinnelig fra Sunderby SK.
Hagejordbær

Dyrking

Jordbær dyrkes i hagebruk og gartnerier, og som monokulturell nytteplante for salg. Bærene spises rå, brukes i syltetøy, eller tilsetning og pynt i bakst.
I Norge dyrkes jordbær i hele landet; minst i de tre nordligste fylkene og mest i Vestfold og Buskerud. Dyrking av jordbær utgjør 70 % av all bærdyrking i Norge. I tillegg importeres store mengder fra andre land. I 2017 ble det dyrket frem 8500 tonn jordbær i Norge, og importert inn 9650 tonn.
Dyrkingen har stor økonomisk betydning, og utmerker seg ved å gi betydelig avkastning selv i nordlige tempererte strøk. Dyrking i drivhus er vanlig på kontinentet av Europa, hvor man også avler fram stadig nye varianter utfra kriterier for kort modningstid, bærstørrelse, kvalitet osv.
Grønnbrednebb

Utbredelse

Den forekommer i Indonesia, Malaysia, Myanmar, Thailand.
ISO 3166-2:SL

ISO 3166-2:SL er Sierra Leones del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Sierra Leone er det definert koder for ett område og tre provinser. Området Western inneholder hovedstaden Freetown og har spesiell status på linje med provinsene.
Hver kode består av to deler, atskilt av en bindestrek. Første del er SL, ISO 3166-1 alfa-2-koden for Sierra Leone. Andre del er en bokstav.
Den Blå Planet (akvarium)

Den Blå Planet er et akvarium beliggende på Jacob Fortlings Vej i Kastrup på Amager ved København. Tidligere lå Danmarks Akvarium i Hellerup.
Akvariet ble åpnet av dronning Margrethe og prinsgemalen den 21. mars 2013, og den påfølgende dag var det åpning for publikum. Arkitektfirmaet 3XN har tegnet bygningene, som på åpningsdagen var Nordeuropas største akvarium, med over 20 000 dyr og syv millioner liter vann.
Wallis-Alpene

Kultur

I Wallis-Alpene møtes flere kulturkretser og språk. I de nordøstlige dalene snakkes alemanniske dialekter av tysk. Walserfolket, som taler en alderdommelig form for alemannisk, har i middelalderen også bosatt seg i de øverste traktene av flere daler på sydsiden av Monte Rosa (Valle del Lys, Valsesia, Val Anzasca, Val Divedro). I de vestlige dalene ble det tidligere snakket frankoprovençalsk. Mens dette språket nesten har forsvunnet til fordel for fransk i nordvest (bortsett fra en form for frankoprovençalsk patois), snakkes det fremdeles frankoprovençalsk i sydvest (men blandet med fransk og italiensk). I  de sydøstlige dalene snakkes piemontesiske dialekter av italiensk.
Innocens IX

Bakgrunn

Giovanni Antonio Facchinetti studerte rettsvitenskaper i sin fødeby Bologna. Han avsluttet studiene i 1544 med juridisk doktorgrad og bre da sekretær for kardinal Alessandro Farnese, den senere pave Paul III.
Han var tilknyttet den romerske kurie, og ble i 1560 biskop av Nicastro (han var den første biskop som residerte der på tretti år). Senere var han i en periode nuntius i republikken Venezia og titulærpatriark av Jerusalem (1576–1583).

Kardinal

Han ble kreert til kardinal den 12. desember 1583 av pave Gregor XIII. 
Han var medlem av den kommisjon som skulle vurdere passende kirkestraff mot kong Henrik III av Frankrike etter drapet på kardinal Louis de Lorraine de Guise. Noen konklusjon kom ikke fordi også kongen ble snikmyrdet.

Pave

Han ble valgt til pave den 29. oktober 1591 og tok navnet Innocens IX. Han ble kronet den 3. november av kardinal Andreas av Østerrike. Hans virke ble kortvarig; han døde allerede om morgenen den 30. desember 1591 i Roma. 
Han var grandonkel til kardinal Giovanni Antonio Facchinetti de Nuce den yngre (kreert 1591), og også i slekt med kardinal Cesare Facchinetti (1643).
Melanactes

Utseende

Nokså store (18-32 millimeter), brede, blanke, kullsvarte smellere. Antennene er sagtakkede. Pronotum er så langt som bredt, rundet med noe uttrukne bakhjørner.

Utbredelse

Slekten er utbredt i Nord-Amerika.
Spjelkavik videregående skole

I media

I 2013 presenterte Aftenposten en statistikk som tilsier at Spjelkavik VGS er grundigst i Ålesund vurderingsmessig. Ordinær karakter sammenlignet med eksamensresultat, som en fasit, går hver tiende elev ned én karakter ved eksamen. Ved Fagerlia VGS til sammenligning, går syv av ti ned én karakter ved eksamen. Statistikken gjenspeiler grundig vurdering ved skolen.
Skolen kan også skilte med gjeve resultater i Fysikkolympiaden, hvor tidligere elever har kvalifisert seg til å representere Norge internasjonalt.
Margrethe Huitfeldt

Historie

Hun var eneste barn fra Hartvig Andersen Huitfeldt til Skjelbred og Rommegaard (- 1637) og Bente Jensdatter Skak (- 1622). Hun giftet seg med dansken Tomas Iverssøn Dyre till Hvidstedgaard (1605–1651), lensmann på Dragsmark kloster, i 1635 i Viborg i Jylland. Av deres tre barn var det bare sønnen Iver Dyre (1644–63) som levde opp; de to andre døde før faren.

Godseier

Margrethe kom etter hvert til å konsentrere seg om sine besittelser i Båhuslen. Allerede før mannens død solgte hun Skjelbred til Hannibal Sehested, og gården inngikk i hans store gods, som etter 1651 ble inndratt til kronen.
Båhuslen ble i 1658 avstått fra Danmark-Norge til Sverige, uten at dette fikk større betydning for Margrethe Huitfeldt; tvert imot utvidet hun sine eiendommer da hun 1661 kjøpte setegården Åby med dertilhørende gods.
Margrethe ble en av de største landeierne i Skandinavia som følge av arv og husbond. Hun interesserte seg for lokal politikk, og ønsket bedre forhold for bøndene.  
Margrethe er myteomspunnet i Båhuslen. Under heksejaktene i 1668-76, har hun, fordi hun ikke likte Helga i Pilanna, tilsynelatende hatt innflytelse på dommen og den derpå følgende henrettelsen av henne i 1672. 
I 1664 donerte hun en sum penger til 30 studenter årlig i Göteborg til videre utdanning innenfor vitenskapene. Hennes testamente og gave ble lagt under kongelig beskyttelse, og har senere gitt navn til det Hvitfeldtska gymnasiet. Hun opprettet også et legat på 300 riksdaler til fordel for de fattige i Valla sogn.
I Göteborg er både en gate og en plass oppkalt etter Margrethe Huitfeldt.
Candidatus scientiarum politices

Candidatus scientiarum politices (maskulinum) eller candidata scientiarum politices (femininum) (forkortet cand.scient.pol.) er en eksamen av høyere grad i statsvitenskap som tildeles av danske universiteter, nærmere bestemt Aarhus Universitet, Københavns Universitet og Syddansk Universitet. Graden krever nå fem års universitetsstudier. Betegnelsen betyr «kandidat i politisk vitenskap».
Ifølge Altinget.dk er 20 prosent av Folketingets medlemmer utdannet cand.scient.pol.
Graden må ikke forveksles med candidatus scientiarum (cand.scient.), en grad i matematisk-naturvitenskapelige fag.
Den norske graden som tilsvarer cand.scient.pol. er cand.polit., men i Norge har denne graden et videre bruksområde enn dansk cand.scient.pol. I tillegg er cand.polit. i Danmark bare en embedseksamen i sosialøkonomi.
Suite 16s filmografi

Suite 16s filmografi består av TV-opptredener.
Episcada

Utseende

Små, spinkle sommerfugler med gjennomsiktige vinger. Vingene har en ganske smal, mørk kant.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Happy Mondays

Happy Mondays er et engelsk alternativ rock-band fra Salford i Stor-Manchester. Det ble dannet i 1980 av Shaun Ryder, broren Paul Ryder, Mark Day (også kjent som «Moose» eller «Cowhead»), Paul Davis (også kjent som P.D) og Gary Whelan. Bez ble senere med i bandet på en konsert, og fungerte som danser/perkusjonist. Rowetta Satchell ble med i bandet tidlig i 1990-årene.
Den første offisielle utgivelsen fra Happy Mondays var «Forty Five E.P.», ofte feilaktig kalt «Delightful E.P.» etter førstesporet. Den ble sluppet på Factory Records i 1985.
Det første albumet, Squirrel and G-Man Twenty Four Hour Party People Plastic Face Carnt Smile (White Out), kom i 1987, etterfulgt av Bummed i 1988, Pills 'n' Thrills and Bellyaches i 1990 og Yes Please! i 1992.
Bandet ble oppløst i 1992, hvorpå Ryder og Bez dannet Black Grape. I 1999 ble Happy Mondays gjenforent, minus et par medlemmer, men ble oppløst igjen i 2000. Bandet var med i filmen 24 Hour Party People fra 2002, med Danny Cunningham som Shaun Ryder.
I 2004 ble Happy Mondays gjenforent, men denne gangen uten bassist Paul Ryder, som stod ved hans uttalelse fra oppløsningen i 1992 om at han aldri igjen ville jobbe med broren Shaun Ryder. I 2007 ga bandet med denne besetningen ut albumet Uncle Dysfunktional, som ble mottatt langt bedre enn bandets forrige utgivelse, Yes Please!. Bandet ble oppløst igjen i 2010, men i 2012, stod bandet for første gang siden 1992 på scenen med sin originale besetning. Bandet gav i forbindelse med denne turneen ut albumet Happy Mondays - Live 2012, som ble spilt inn under en konsert på Brixton Academy den 5. mai samme år. Albumet kom ut i juli 2012.
Mount Drewry

Mount Drewry er et markant, blokkaktig fjell på vestsiden av Beardmorebreen, med en høyde opp mot 2 910 moh mellom Bingleybreen og Cherry Icefall i Queen Alexandra Range. Det ble oppdaget og grovt kartlagt av den sørlige gruppen under Nimrod-ekspedisjonen, leder av Ernest Shackleton, som var ved dette fjellet den 13. desember 1908. Det ble navngitt av Advisory Committee on Antarctic Names i 1986 etter David J. Drewry, en britisk glasiolog som var leder for radioekkomålinger fra luften for Scott Poler Research Institute, National Science Foundation og Danmarks Tekniske Universitet, 1967–79, direktør i Scott Poler Research Institute 1984–87, og direktør i British Antarctic Survey fra 1987.
Robert Owen

Robert Owen, født 14. mai 1771 i Newtown, Montgomeryshire, Wales, død 17. november 1858 samme sted, var en britisk industrieier og samfunnsreformator.
Owen forsøkte å gjøre sitt bomullspinneri i New Lanark, South Lanarkshire, Skottland, til en mønsterfabrikk, der arbeiderklassens leve- og arbeidsforhold skulle forbedres vesentlig og der arbeid, fritid og undervisning skulle harmonere med hverandre. Blant annet ble arbeidernes lønn forhøyet og arbeidstiden forkortet. Bostedene ble forbedret og drukkenskap bekjempet. Det ble også satset på helsevesen og oppfostringen av barna.
New Lanark er en av fire steder i Skottland på UNESCOs liste over verdens kultur- og naturarvsteder («Verdensarven») . I New Harmony i Indiana, USA gjorde Owen og hans medarbeidere i 1825 et praktisk forsøk på å skape et frihetlig sosialistiske idealsamfunn – de grunnla en mønsterkoloni, der menneskene frivillig skulle leve i harmoni og likhet. Forsøket mislyktes imidlertid.
NACAC-mesterskapet i motbakkeløp 2011

NACAC-mesterskapet i motbakkeløp 2011 (8th NACAC Mountain Running Championship) ble arrangert 17. juli 2011, i Ajijic i Jalisco i Mexico. Arrangør var North American, Central American and Caribbean Athletic Association (NACAC), som er et av IAAFs seks kontinentalfobund.
Aplopsis

Utseende

Små til middelsstore, avlange, mørkt brunlige skarabider. Kroppen er matt og fint hårete.

Levevis

Larvene lever i jorda, der de eter røtter.

Utbredelse

Denne gruppen lever i Australia.
Ulrich Graf

Liv og virke

Ulrich Graf ble 1896 med i den bayerske hær. I 1904 ble han dimittert fra tjenesten på grunn av en skade. Deretter var han kommunebetjent i München.
Graf var amatørbryter og slakter. Han var en av de tidligste medlemmer i NSDAP (medlem nummer 8) og SS (medlem nummer 26), og ble Adolf Hitlers personlige livvakt fra 1920 til 1923. 
Graf deltok, som medlem av Stoßtrupp Adolf Hitler, i Adolf Hitlers ølkjellerkupp i München den 8.–9. november 1923. Sammen med   Rudolf Hess banet han vei for Hitler til tribunen. Deretter, ved kuppmakernes marsj den 9. november, stilte Graf seg foran Hitler da det militære åpnet ild. Graf fikk flere alvorlige skuddskader og betraktes å ha reddet Hitlers liv.
Graf kom seg fra skadene, og ble atter med i nazistpartiet etter at Hitler ble løslatt fra fengselet. I desember 1924 ble han innvalgt i bystyret i München, og fortsatte opp gjennom årene som NSDAP-politiker. Ved den tid da Hitler kom til makt i 1933 var han blitt Sturmbannführer i Heinrich Himmlers SS - tilsvarende  majors grad i Wehrmacht.
I 1936 ble Graf valgt inn i Reichstag. I 1937 ble han Oberführer, og den 20. april 1943, Hitlers fødselsdag, ble han SS Brigadeführer.
Til sin egen fødselsdag, 3. juli i 1943, mottok han en bok fra Himmler, Hans Venatiers Vogt Bartold: Der grosse Zug nach dem Osten, undertegnet av Himmler, med takk for at han hadde reddet Hitlers liv tyve år tidligere.
I 1948 ble Graf dømt til fem års hardt straffearbeid. Han døde i mars 1950.
Jinyintai-demningen

Jinyintai-demningen er en demning med et vannkraftverk i elva Jialing, ei venstre sideelv til midtre Chang Jiang i provinsen Sichuan i det sørlig-sentrale Kina. Installert effekt er 120 MW.
Australia og New Zealand forteller

Australia og New Zealand forteller er en bok fra 1988, utgitt av De norske Bokklubbene. Det er en antologi med noveller av 35 forfattere fra Australia og New Zealand, redigert av Lynette Hinrichsen.
Kong Klang

Kong Klang er et norsk rock-band som ble startet i 1992 i Bergen av Lasse Myrvold, tidligere medlem av The Aller Værste!, Göbbels a-go-go og The Beste. Bandets opprinnelige besetning var Lasse Myrvold (sang/gitar), Tor Harald Rødseth (keyboards), Gunnar Olsen (bass) og Calle Hamre (trommer). Bandet ga ut CD-en Kong Klang i 1999. Bandmedlemmene på denne platen inkluderte foruten Myrvold, Calle Hamre, Bjørn Ivar Tysse og Rodrigo Lopez. 
Under navnet KONG KLANG audio-visjon laget Lasse Myrvold og Calle Hamre sammen med Kristian Stangebye (Göbbels a-go-go, The Willkoks Talk) filmmusikken til Trond Kvist sine kinodokumentarer Junkies (1997) og Velkommen hjem (2002). Samtidig fortsatte Kong Klang å holde konserter som duo med Myrvold og Hamre.
I 2002 oppsto en ny variant av bandet. Myrvold og Stangebye innledet et samarbeid med poeten Terje Dragseth. Denne trioen utga Logg i 2002, og Kvitekråkas song. Dikt og songar, eit gorrlaust makkverk i 2005.
I 2006 har KONG KLANG holdt konserter med besetningen Dragseth, Stangebye og Terje Paulsen. Myrvold sluttet å spille konserter etter at det ble klart at han led av uhelbredelig prostatakreft, og valgte å prioritere studioarbeid med plateprosjektet Gøbbels A-Go-Go 13 sammen med Kristian Stangebye. Myrvold døde 3. september 2006. Bare uker før han døde spilte han inn låten «Du og jeg i samme båt» som Kong Klang sammen med Calle Hamre. Låten er å finne på Dans til musikken (2006) som er en hyllestplate til Lasse Myrvold.
Fra 2007 har Kristian Stangebye sammen med Terje Paulsen jobbet som duo i KONG KLANG. Musikken som er basert på field recordings og elektronikk kan rubriseres under kategorien Soundscaping. Etter flere års opphold begynte KONG KLANG igjen å holde konserter i 2014. I november 2014 holdt de som trio en konsert på Landmark, Bergen  sammen med Alf Solbakken (tidligere gitarist i Munch).